Lysende stjerne i intens roadmovie
«American honey» er en skitten-betagende film om rotløs ungdom på bunnen av samfunnsstigen som formelig lukter frihet, nytelse og fare. 

American Honey 

Nasjonalitet: USA 2016. 

Regi og manus: Andrea Arnold. 

Med: Sasha Lane, Shia LaBeouf, Riley Keough, McCaul Lombardi, Arielle Holmes, Crystal B. Ice, Verronikah Ezell m.fl. 

Lengde: 
2 timer 43 min. 

Aldersgrense: 15 år. 

Livet trenger ikke være vondt og trist, selv om utgangspunktet er håpløst. 
Drømmer trenger ikke være store, det viktigste er at de fins. 
Det er budskapet i sanselige og knallsterke «American honey» en av årets desidert beste filmer til nå. 

Tenåringsjenta Star (Sasha Lane) og småsøsknene jakter etter mat i konteinere. 
Hjemme steller hun for en alkoholisert og klående far. 
Hennes metamfetamin-avhengige mor har forlatt dem for å leve ut rusen med en annen mann. 

Den dagen Star bestemmer seg for at nok er nok fordi hun aner at livet har mer å by på, har har hun ingenting å tape og alt å vinne. 

For mens den uimotståelige EDM-hiten «We found love» med Rihanna og Calvin Harris fikk alle til å danse i et Walmart-kjøpesenter, møtte Star plutselig blikket til den utagerende Jake (Shia LaBeouf). 
Refrenget «We found love in a hopeless place» har aldri vært skjønnere eller sannere. 
Det samme refrenget skal dukke opp en gang til, men da i en mørkere setting. 

Jake er med en gruppe ungdommer som reiser USA på kryss og tvers for å selge magasinabonnementer. 
De fraktes fra det ene lugubre motellet til det andre i en van, og drar ut i nabolagene med den historien som til enhver tid gir mest empati, og dermed mest salg. 
I denne omflakkende halvsvindlertilværelsen lever Star et liv som er både friere, morsommere og tryggere enn det hun forlot. 
Tilsynelatende. 

Britiske Andrea Arnold har tidligere laget sosialrealistiske filmer som «Red Road» (2006) og «Fish Tank» (2009). 
Når hun nå har tatt for seg ungdom fra USAs underklasse istedenfor den britiske, viser hun igjen sitt unike blikk for de små detaljene som forteller så mye om både ungdommene og samfunnet de må leve i sin tilstand: 

Språket. 
Klærne. 
Frisyrene. 
Pynten. 
Virkelighetsflukten. 
Utageringen. 
Lengselen. 
Kjærligheten til dyr. 
Og lykken ved å leve i nuet og ha hverandre. 
Arnold får fram en besk realisme som engasjerer skikkelig. 

Den kyniske, beiske Krystal (Riley Keough, Elvis’ barnebarn) leder gruppa med hard og manipulerende hånd, og er den eneste bremseklossen i Stars nye, fine liv med fire sjeler som bare søker den umiddelbar nytelse. 
Ungdommer som aldri har blitt spurt om hva som er drømmen deres, og som kanskje heller ikke har noen. 

Snaue tre timer er lenge å følge Star mens hun lever i nuet uten retning, men hvert minutt er verd det. 
Det vil bli litt mørkt, litt rørende. 
Mangelen på retning blir en essensiell ingrediens for å skape følelsen av både forventning og frykt for det ukjente som venter, og gir en helt unik form for spenning: absolutt alt kan skje. 
Alt og ingenting vil overraske. 

Filmen, som vant juryprisen under filmfestivalen i Cannes, skildrer en samfunnsklasse med kjærlighet og troverdighet. 
Også takket være knallsterke skuespillerprestasjoner fra nykommer Sasha Lane, Shia LaBeouf og Riley Keough. 

Karismatiske 
Lane er virkelig et funn som tøffe Star. 
I en film der alt fungerer, er hun uansett stjernen som lyser sterkest. 
